Jittella' sħiħ qabar puniku waqt ix-xogħlijiet tas-Central link
Imtella' Ġunju 24, 2020 - Aġġornata 24 Ta' Ġunju, 2020 3:09pm Infrastructure Malta temmet b'suċċess ħidma delikata li saret għall-ewwel darba biex qabar puniku li nstab waqt ix-xogħlijiet fuq Central Link f'Ħ'Attard inqala' sħiħ biex ikun preservat fil-ġenb tat-triq. L-operazzjoni swiet iktar minn 250,000 ewro u kuntratturi speċjalizzati użaw makkinarju apposta biex qatgħu u għollew dan il-qabar u poġġewh f'post viċin fejn se jibqa' aċċessibbli għall-pubbliku. Il-qabar fil-blat ta' żmien ir-Rumani li nstab mgħotti bil-ħamrija waqt it-tħaffir għall-pedamenti tal-proġett tas-Central Link f'Ħ'Attard inqala' minn postu f'ħidma delikata ħafna minn Infrastructure Malta taħt is-superviżjoni tal-arkeoloġi. Infrastructure Malta qalet li din il-proċedura qatt ma kienet saret qabel f'Malta u twettqet skont metodi approvati mis-Sovrintendenza tal-Patrimonju Kulturali u swiet iktar minn 250,000 ewro. "Il-Qabar Puniku ttella' wara li ġie kkastrat f'dan il-qafas tal-konkrit, inqata' bid-diamond wire minn taħtu u issa qed narawh fejn tela', imxejna għad-distanza ta' 10 metri, u qed jerġa jitpoġġa b'mod delikat, qed nitkellmu fuq struttura li għandha 80 tunnellata u fuqhom, u qed jitpoġġa fuq il-bażi preparata għalih biex imbagħad ikun jista' jitkompla xogħol tat-triq filwaqt li l-qabar isirlu x-xogħol tal-manutenzjoni u restawr." Il-Kap tal-Monitoraġġ fi ħdan is-Sovrintendenza tal-Patrimonju Kulturali, Jonathan Borg kompla jgħid li l-qabar se jkun aċċessibbli maġenb waħda mit-toroq ġodda ta' dan il-proġett. Is-Supretendent tal-Patrimonju Kulturali, Joe Magro Conti, qal li dan il-qabar kellu l-parti ta' fuq nieqsa minħabba li probabbli tkisser mill-bdiewa. Qal li għalkemm ma nstabx l-għadam u l-fuħħar, mill-istil u l-forma tiegħu s-Sovrintendenza kkonkludiet li hu qabar Puniku-Ruman, li jfisser imur lura bejn 300 sa 100 sena qabel Kristu. "Il-valur allura jiżdied għaliex itina iktar informazzjoni fuq l-użu tal-art, in-nies fejn kienu qed joqgħodu, mhux l-Imdina biss imma anke Ħ'Attard la hawn id-dfin jidher li kien hawn in-nies qed joqgħodu fiż-żona ta' Ħ'Attard diġà fiż-żminijiet qabel Kristu." Il-Kap Eżekuttiv ta' Infrastructure Malta, Frederick Azzopardi, qal li l-qabar instab eżatt fin-nofs fejn il-proġett jaħseb għal żewġ karreġġjati ġodda, u hu għalhekk li l-unika għażla kienet li jinqata' u jiċċaqlaq minn postu. Il-Ministru għat-Trasport, Infrastruttura u Proġetti Kapitali, Ian Borg qal li hu ta' pjaċir li l-Gvern jagħmel il-proġetti imma mhux għad-detriment tal-ambjent u l-wirt kulturali. Il-Ministru għall-Wirt Nazzjonali, Arti u Gvern Lokali, Jose' Herrera, qal li Malta trid tippreżerva l-patrimonju tagħha biex jibqa' jkollha x'toffri. Central Link – Qabar Puniku-Ruman se jitpoġġa fil-ġenb tat-triq